Poluare cu cianură pe Siret astăzi unda poluantă intră pe teritoriul judeţului Neamţ

   Apele rîului Siret au fost poluate cu cianuri, ca urmare a unei avarii produsă ieri noapte la două rezervoare aparţinînd depozitului de acetoncianhidrină, de pe platforma fostei SC Metadet SA Fălticeni, judeţul Suceava. Avaria, se arată într-un comunicat de presă remis redacţiei noastre de Direcţia Apelor Siret, s-a datorat tentativei de sustragere a materialului metalic (vane) de către persoane neidentificate. Tentativa de furt a condus la scurgerea soluţiei din rezervoare pe sol, o parte ajungînd în rîul Şomuzu Mare, cu o concentraţie cuprinsă între 3 şi 6 mg/l, limita admisă pentru ionul CIAN fiind de 0,05 mg/l. Rîul Şomuzu Mare este un afluent al rîului Siret, care traversează şi judeţul Neamţ.

În Neamţ ar putea fi afectate apele rîului Siret ce trec prin municipiul Roman şi localităţile Buruieneşti şi Sagna. Unda poluantă va ajunge în zona amintită în cursul după-amiezei de astăzi. 

     Ion Păvăleanu, directorul Sistemului de Gospodărire a Apelor (SGA) Neamţ a precizat: "Am transmis avertizări autorităţilor locale din toate localităţile cu impact. Oamenii au fost atenţionaţi să nu consume apa din fîntînile aflate în zona riverană şi să nu folosească la adăpatul animalelor apa din rîu, evident consumul peştelui din Siret fiind interzis. În cursul zilei de ieri, Comisia judeţeană de prevenire a dezastrelor s-a întrunit pentru a stabili măsurile ce se impun în această situaţie".

    În judeţul Suceava a fost constituit un Comandament, sub conducerea prefectului de Suceava, constituit din reprezentanţi ai SGA Suceava, APM Suceava, Garda de Mediu Suceava, Primăriei Fălticeni, Poliţiei Fălticeni şi Inspectoratului de Protecţie Civilă Fălticeni. Primele măsuri ce au fost luate sînt următoarele: s-a sistat scurgerea de soluţii poluante din rezervoare prin închiderea vanelor, suplimentarea debitului rîului Siret cu 25 mc/s, din acumularea Bucecea, s-a mai suplimentat debitul rîului Şomuzu Mare cu un 1 mc/s din iazul Fălticeni II, situat în amonte de sursa de poluare. De asemenea, se videnjează băltirile de pe păşunea dintre gardul depozitului şi rîul şomuzu Mare şi se transportă la un rezervor în vederea neutralizării. DA Siret a stabilit un grafic de monitorizare strictă din 2 în 2 ore a undei de poluare pe pîrîul Tîrgului, rîul Şomuzu Mare şi rîul Siret, prin efectuarea de analize fizico-chimice în secţiunile: Staţia de Epurare de la SC Comerţul Rom>nesc Fălticeni - pîrîul Tîrgului, pod CFR - rîul Şomuzu Mare, Dolhasca - rîul Şomuzu mare, rîul Siret - amonte confluenţă cu rîul Şomuzu Mare, rîul Siret - aval confluenţă cu rîul Şomuzu Mare şi Lespezi - rîul Siret. Au fost avertizate toate folosinţele din aval, agenţii economici, populaţia prin intermediul primăriilor şi poliţiei locale din judeţele: Suceava, Iaşi, Neamţ, Bacău şi Vrancea, precum şi alte folosinţe care au în exploatare foraje situate în apropierea cursurilor de ape afectate, pentru a nu folosi apă la adăpat şi pentru a nu se consuma peşte. În aval de rîul Siret nu sînt folosinţe de alimentare cu apă. Deocamdată nu s-a înregistrat mortalitate piscicolă pe rîul Şomuzu Mare. Siretul a mai fost poluat cu substanţe nocive în urmă cu trei ani. Din păcate, anul acesta evenimentul neplăcut are loc cu cîteva zile înainte de sărbătorirea Zilei Mondiale a Apei - 22 martie. 

